b'\n_START_ARTICLE_\nHadsund\n_START_SECTION_\nNavn\n_START_PARAGRAPH_\nOprindelsen til navnet Hadsund kendes ikke med sikkerhed. En sandsynlig forklaring er, at landsbyen Haderup p\xc3\xa5 sydsiden af fjorden 500 m fra Hadsund Syd, har givet navn til det smalle sund ved byen, alts\xc3\xa5 Haderup Sund, som jo nemt kunne forkortes til Hadsund. De f\xc3\xb8rste g\xc3\xa5rde kaldtes omkring \xc3\xa5r 1700 Sundhusene; f\xc3\xb8rst i 1850\'erne gik denne betegnelse ud af brug og disse huse og g\xc3\xa5rde begyndte at blive omtalt som Hadsund Husene; liges\xc3\xa5 med bebyggelsen syd for fjorden._NEWLINE_Stednavnet "Hadsund"  var betegnelsen p\xc3\xa5 det smalle sund og blev senere brugt om bebyggelsen, der opstod b\xc3\xa5de nord og syd for sundet. F\xc3\xb8rste gang navnet Hadsund bliver n\xc3\xa6vnt i skriftlige kilder er i et tingsvidne l\xc3\xa6st p\xc3\xa5 Hindsted Herreds ting den 3. september 1467. Da stavedes navnet Haddeswnth. I 1478 Hadswnd, i 1487 Hadsvnd, i 1581 Hatzsund, og i 1700 Hatsund.\n_START_SECTION_\nIndtil 1700\n_START_PARAGRAPH_\nHadsunds oprindelse fortaber sig i middelalderen. Stednavnet optr\xc3\xa6der f\xc3\xb8rste gang i 1400-tallet (3. september 1467 Haddeswnth, 11. januar 1468 Hadesundt, Haddersund, 21. januar 1468 Hadissundt). Navnet har sikkert oprindeligt betegnet farvandet og senere den bebyggelse, der b\xc3\xa5de nord og syd for sundet voksede frem. Bebyggelsens opst\xc3\xa5en kan dels skyldes behovet for en overfart mellem Himmerland og egnen syd for Mariager Fjord, dels muligheden for fiskeri i fjorden. overfarten bestod af en f\xc3\xa6rge drevet med sejl og \xc3\xa5rer, n\xc3\xa5r vinden svigtede. F\xc3\xa6rgen var et \xc3\xa5bent fart\xc3\xb8j med plads til rejsende, k\xc3\xb8ret\xc3\xb8jer, stykgods, heste og kreaturer._NEWLINE_Hadsund f\xc3\xa6rgested havde i 1682 tre g\xc3\xa5rde og tre huse med jord. Det dyrkede areal udgjorde 56,3 tdr. land, skyldsat til 6,99 tdr. hartkorn. Dyrkningsformen var gr\xc3\xa6smarksbrug.\n_START_SECTION_\n1700-1854\n_START_PARAGRAPH_\nHadsund blev i det 18. \xc3\xa5rhundrede kaldt Sundhusene som er en forkortelse af Sundskovhusene. F\xc3\xa6rgeg\xc3\xa5rden i Vive Sogn l\xc3\xa5 ved overfarten og blev derfor n\xc3\xa6ppe regnet med til Sundskovhusene; den var en mere afsides liggende ejendom, der senere b\xc3\xa6rer navnet Ladestedet Hadsund (i forbindelse med f\xc3\xa6rgeriets flytning fra Hadsund Syd til Hadsund)._NEWLINE_Hadsunds opkomst som ladeplads skyldes hovedg\xc3\xa5rden Dalsgaard. Erik Pontoppidan oplyser i Den Danske Atlas fra 1769: "Til Gaarden er frie Udskibnings Rettighed i Mariager-Fiord ved 4. Ladepladser, hvorfor Eieren af vedkommende nyder Betaling, ved den ene Lade-Plads Hadsund er en Skibsbroe, hvortil Skibene kan ligge og lade og losse."_NEWLINE_Da der i 1850 begyndte en udvikling af bebyggelsen n\xc3\xa6r f\xc3\xa6rgeg\xc3\xa5rdens bredder, overgik betegnelsen "Hadsund" til al bebyggelse i b\xc3\xa5de Vive og Visborg Sogn, og betegnelsen Sundhusene gik hurtigt ud af brug og blev erstattet af betegnelsen "Hadsund Husene"; liges\xc3\xa5 med bebyggelsen syd for fjorden. Det er muligt, at formen "Hadsund Husene" senere er blevet f\xc3\xb8rt videre i navnet p\xc3\xa5 Hadsunds nordlige bydel, Hadsund Huse, som dog ogs\xc3\xa5 kan v\xc3\xa6re en forvanskning af Sundhusene._NEWLINE_Hadsund har siden 1100-tallet v\xc3\xa6ret benyttet som et overfartssted over Mariager Fjord. Her slog vejen fra Hobro langs fjordens nordkyst et slag helt ned til vandkanten ved Sundhusene og f\xc3\xa6rgeg\xc3\xa5rden og fortsatte derfra videre nordp\xc3\xa5 mod Aalborg. Men det var f\xc3\xb8rst med \xc3\xa6ndringerne i landbrugets struktur i \xc3\xa5rtierne omkring \xc3\xa5r 1800, at der blev behov for mere end et f\xc3\xa6rgested ved Hadsund._NEWLINE_I forl\xc3\xa6ngelse af de oml\xc3\xa6gninger af landbruget, som fulgte efter landboreformerne, voksede behovet for oms\xc3\xa6tning, der i datiden var normalt forbeholdt k\xc3\xb8bst\xc3\xa6derne. Imidlertid gjaldt k\xc3\xb8bst\xc3\xa6dernes privilegier kun to mil fra deres bygr\xc3\xa6nse, og fra overfartsstedet i det syd\xc3\xb8stlige Himmerland var der l\xc3\xa6ngere til n\xc3\xa6rmeste k\xc3\xb8bstad. Som f\xc3\xb8lge af datidens f\xc3\xa6rdsel kunne en rejse til k\xc3\xb8bst\xc3\xa6derne tage op til at par dage, og der udviklede sig derfor et behov hos lokalbefolkningen for en oms\xc3\xa6tningsmulighed t\xc3\xa6ttere p\xc3\xa5 deres hjem. Det begyndte, da der i 1838 blev givet tilladelse til at afholde to \xc3\xa5rlige kv\xc3\xa6gmarkeder ved Hadsund F\xc3\xa6rgested. Lidt f\xc3\xb8r begyndte korn at blive udskibet fra Hadsund, og derfor opf\xc3\xb8rtes allerede i 1829 et kornmagasin ved f\xc3\xa6rgekroen. Men f\xc3\xb8rst fra 1. december 1854 blev det gamle f\xc3\xa6rge- og overfartssted tildelt begr\xc3\xa6nsede rettigheder som handelsplads for Hobro og Mariager.\n_START_SECTION_\n1854-1910\n_START_PARAGRAPH_\nStartskuddet til Hadsunds fremv\xc3\xa6kst skete s\xc3\xa5ledes i 1854, da stedet modtog handelspladsprivilegier. Da f\xc3\xb8rst mulighederne blev skabt, gik udviklingen hurtigt: Allerede inden tildelingen af handelsrettigheder blev der lavet en udstykningsplan, men krisen i 1857 medf\xc3\xb8rte et midlertidigt tilbageslag. I 1861 blev en trafikhavn anlagt, og i 1883 \xc3\xa5bnedes en jernbaneforbindelse til Randers, fra 1900 ogs\xc3\xa5 til Aalborg. Byen Hadsund blev i jernbanens tid ogs\xc3\xa5 kaldt Hadsund Nord fordi den nordlige station l\xc3\xa5 her._NEWLINE_Hobro var k\xc3\xb8bstad lang tid tilbage; det gav anledning til, at megen trafik gik gennem byen. Men der var ogs\xc3\xa5 behov for en transportvej gennem det \xc3\xb8stlige Himmerland og videre sydp\xc3\xa5 mod Randers. Ruten gik fra gammel tid over Hobro, men det var i den forbindelse naturligt at passere Mariager Fjord p\xc3\xa5 det smalleste sted, og det var netop, hvor Hadsund ligger. Derfor blev der i 1904 anlagt  en Jernbanebro med et enkelt vejspor.\n_START_SECTION_\n1910-1970\n_START_PARAGRAPH_\nByens nye folkeskole i Kirkegade blev indviet i 1911; med skolen havde byen n\xc3\xa6sten opn\xc3\xa5et alt \xc3\xb8nskeligt i f\xc3\xb8rste omgang: skole, kirke, jernbane, bro, telefonstation, apotek, posthus, l\xc3\xa6ge, jordemoder, vandv\xc3\xa6rk, og el-v\xc3\xa6rk. Hertil kom de tidligere industrier: mejeri, slagteri, Hornbechs Fabrikker, bryggeri m.fl._NEWLINE_Hadsund led dog stadig under to alvorlige mangler; byens kirke var en annekskirke i Visborg Sogn, og byen var s\xc3\xa5ledes ikke et selvst\xc3\xa6ndigt sogn, men stadig delt mellem Vive og Visborg Sogne. Det samme gjaldt kommunegr\xc3\xa6nsen: Byen var stadig delt mellem Vive og Skelund/Visborg Sognekommuner, til stor gerne for den daglige administration af byen._NEWLINE_I 1914 blev Hadsund Teknisk Skole etableret, i 1919 indviedes politig\xc3\xa5rden, og mellem 1922 og 23 blev Storegade brostensbelagt. Hadsund fik herefter karakter af en rigtig by. I 1926 blev Hadsund Boldklub oprettet, og i 1937 blev byens fiskerihavn indviet. Jernbanen i Hadsund blev nedlagt den 31. marts 1969\n_START_SECTION_\n1970-1985 Industribyen\n_START_PARAGRAPH_\nI 1970 blev Hadsund et egnscenter efter Kommunalreformen i 1970. Det bet\xc3\xb8d store omv\xc3\xa6ltninger for mange af de gamle sognekommuner. For Hadsund bet\xc3\xb8d det, at Als Kommune blev sammenlagt med Hadsund Kommune og en lille del af Falslev-Vindbl\xc3\xa6s Kommune. Den nydannede kommune havde 9.500 indbyggere._NEWLINE_I slutningen af 1960\'erne var indbyggertallet i Hadsund Kommune begyndt at falde. Forklaringen var, at landomr\xc3\xa5derne affolkedes i takt med, at landbruget blev mekaniseret. Selv om befolkningen i Hadsund voksede, gik det ikke hurtigt nok til at kunne opveje afvandringen af landomr\xc3\xa5derne._NEWLINE_I 1960\'erne begyndte de f\xc3\xb8rste skridt i den industrielle udvikling af Hadsund. I 1970\'erne var man i gang med at f\xc3\xa5 byen etableret som industri. Det gjaldt da om af fastholde og etablere industrier. I l\xc3\xb8bet af de de n\xc3\xa6ste fire \xc3\xa5r etableredes hele syv virksomheder i Hadsund._NEWLINE_Den voksende industri kr\xc3\xa6vede ogs\xc3\xa5 ordentlige muligheder for transport til og fra Hadsund. Efter jernbanen var blevet nedlagt, havde landevejstrafikken f\xc3\xa5et en v\xc3\xa6sentlig st\xc3\xb8rre betydning end tidligere; det gjaldt b\xc3\xa5de persontransport med busser og godstransport med lastbiler. De centrale gader i Hadsund var ikke bygget til den tunge trafik. Der gik mere end 13 \xc3\xa5r efter jernbanernes nedl\xc3\xa6ggelse, f\xc3\xb8r den ny omfartsvej p\xc3\xa5 det tidligere jernbaneterr\xc3\xa6n syd\xc3\xb8st for byen fra broen og frem til Alsvej lige nord\xc3\xb8st for Sindholt kunne indvies 3. december 1982._NEWLINE_Men det st\xc3\xb8rste problem i mange \xc3\xa5r havde trods alt v\xc3\xa6ret den gamle Hadsundbro fra 1904. Den b\xc3\xb8d med sin ensporede vej industrien uacceptable transportforhold mod syd. Den 1. maj 1973 vedtog Folketinget et endeligt broprojekt som blev fremlagt i 1972. I 1974 skrev Vejdirektoratet en kontrakt med borgmester Tage Jespersen om anl\xc3\xa6ggelse af en ny bro. Prisen var 32,4 millioner DKK. Allerede to m\xc3\xa5neder senere i juli 1974, p\xc3\xa5begyndtes byggeriet af den nye bro, som stod f\xc3\xa6rdig i 1976.\n_START_SECTION_\nByv\xc3\xa5ben\n_START_PARAGRAPH_\nHadsunds byv\xc3\xa5ben blev tegnet af Lind Madsen og tildelt byen i 1937. Byv\xc3\xa5bnet forstiller den gamle jernbanebro. De to dele symboliserer de to tidligere kommuner. De fire b\xc3\xb8lger er symbolet p\xc3\xa5 de fire landsbyer, som l\xc3\xa5 i Hadsund Kommune, nemlig Skelund, Visborg, Vive og Hadsund. Halvm\xc3\xa5nen i byv\xc3\xa5benets top symboliserer den nye kommune, og stjernerne er symbolet p\xc3\xa5 levealderen. Den gamle bro med de klassiske buer af st\xc3\xa5l blev aldrig \xc3\xa6ndret i byv\xc3\xa5bnet.\n_START_SECTION_\nGeografi\n_START_PARAGRAPH_\nHadsund er belligende i det nordlige Jylland, i den syd\xc3\xb8stlige del af Himmerland. Afstanden til Kattegat er 12 km. Byen ligger 45 km syd for Aalborg og 30 km nord for Randers, 25 km \xc3\xb8st for Hobro, 60 km nord\xc3\xb8st for Viborg, 70 km \xc3\xb8st for Skive og 90 km nordvest for Grenaa. Der er 360 km (via. Storeb\xc3\xa6ltsbroen) til K\xc3\xb8benhavn. _NEWLINE_Byen Hadsund og omr\xc3\xa5det omkring Hadsund har flere lokale stedbetegnelser, se nedenst\xc3\xa5ende afsnit.\n_START_SECTION_\nS\xc3\xb8nderg\xc3\xa5rde\n_START_PARAGRAPH_\nS\xc3\xb8nderg\xc3\xa5rde ligger i den nordlige del af Hadsund. Bydelen var indtil ca. 1970 et selvst\xc3\xa6ndigt byomr\xc3\xa5de, men den voksede sammen med Hadsund efter bygningen af et industrikvarter og et boligomr\xc3\xa5de i tilknytning til byen. Bydelen best\xc3\xa5r af 446 parceller fordelt p\xc3\xa5 96 r\xc3\xa6kkehuse, 11 tr\xc3\xa6huse og 304 parcelhuse\n_START_SECTION_\nHadsund Huse\n_START_PARAGRAPH_\nHadsund Huse ligger i den nordvestlige del af byen ved Sekund\xc3\xa6rrute 507. Bydelen best\xc3\xa5r af 275 parceller fordelt p\xc3\xa5 74 r\xc3\xa6kkehuse, 8 boligblokke p\xc3\xa5 3 etager og 93 parcelhuse. Hadsund Huse er opst\xc3\xa5et omkring 1855, som en ny bebyggelse med fire huse p\xc3\xa5 vestsiden af den dav\xc3\xa6rende landevej mod Aalborg. Endelsen -huse afspejler, at der var tale om sm\xc3\xa5 husmandsbrug.\n_START_SECTION_\nHadsund Syd\n_START_PARAGRAPH_\nHadsund Syd, oprindeligt S\xc3\xb8nder Hadsund, ligger umiddelbart syd for Hadsundbroen (ca. 250 m) og har knap 500 indbyggere. Byen er grundlagt ca. 1880. I Hadsund Syd findes Hadsund Syd Station og F\xc3\xa6rgekroen. Byomr\xc3\xa5det er vokset op ved det gamle f\xc3\xa6rgested og overfartssted ved Mariager Fjord. Byomr\xc3\xa5det fungerer i praksis som en bydel til Hadsund. Den 252 m lange Hadsundbro forbinder byerne, hvilket g\xc3\xb8r afstanden til Hadsund til mere end 200 m; Danmarks Statistik betragter derfor Hadsund Syd som et selvst\xc3\xa6ndigt byomr\xc3\xa5de.\n_START_SECTION_\nKlima\n_START_PARAGRAPH_\nLigesom i resten af Danmark er for\xc3\xa5ret i Hadsund forholdsvist t\xc3\xb8rt og solrigt og typisk med temperaturer mellem 5\xc2\xa0\xc2\xb0C \xe2\x80\x93 10\xc2\xa0\xc2\xb0C , men med mulighed for nattefrost og ikke sj\xc3\xa6ldent temperaturer op til 15\xc2\xa0\xc2\xb0C. Sommerne har i gennemsnit maksimum temperaturer omkring 20\xc2\xa0\xc2\xb0C og minimumstemperaturer p\xc3\xa5 12\xc2\xa0\xc2\xb0C, men sommetider med temperaturer over 25\xc2\xa0\xc2\xb0C dog sj\xc3\xa6ldent over 30\xc2\xa0\xc2\xb0C. Efter\xc3\xa5ret har typisk temperaturer mellem 6\xc2\xa0\xc2\xb0C \xe2\x80\x93 12\xc2\xa0\xc2\xb0C og er pr\xc3\xa6get af en del regn. September kan byde p\xc3\xa5 sensommervejr, mens november sommetider byder p\xc3\xa5 snefald. Vinterne har gennemsnitstemperaturer mellem \xe2\x88\x923 \xe2\x80\x93 2\xc2\xa0\xc2\xb0C, og sj\xc3\xa6ldent lavere end \xe2\x88\x9210\xc2\xa0\xc2\xb0C. Nedb\xc3\xb8ren er typisk skiftende mellem regn, slud og sne.\n_START_SECTION_\nNatur\n_START_PARAGRAPH_\nHadsund er omgivet af flere skove: I byens udkant ligger Marienh\xc3\xb8j Plantage; midt i denne plantage ligger den gyvel- og eneb\xc3\xa6rbevoksede Marienh\xc3\xb8j Hede. L\xc3\xa6ngere mod syd ligger den fredede skov Linddalene, der str\xc3\xa6kker sig langt ind i Hadsund; skoven var oprindeligt en del at herreg\xc3\xa5rden Dalsgaards privilegerede jord, men ejes nu af Mariagerfjord Kommune. Midt i byen ligger dyreparken Hadsund Dyrehave, der omfatter en bestand p\xc3\xa5 21 d\xc3\xa5dyr, 8 sika og 10 gedern.\n_START_SECTION_\nTransport\n_START_PARAGRAPH_\nByens offentlige transport varetages af Nordjyllands Trafikselskabs buslinjer (54, 55, 58, 115, 234, 235, 237 og 54N). Linje 888, der k\xc3\xb8rer mellem Aalborg og K\xc3\xb8benhavn, holder \xc3\xa9n gang dagligt p\xc3\xa5 Busstationen. Hadsund Busterminal blev bygget i 2006 og taget i brug samme \xc3\xa5r. Busterminalen ligger, hvor den gamle Hadsund Nord Station l\xc3\xa5 f\xc3\xb8r nedrivningen i 1986. Til busterminalen h\xc3\xb8rer en ventesal med toiletter. N\xc3\xa6rmeste jernbanestationer ligger i Arden (19 km), der betjenes med Intercity- og regionaltog, og i Hobro (25 km) og Randers (32 km), der betjenes af lyntog, Intercity- og regionaltog.\n_START_SECTION_\nHadsund Fjernvarme\n_START_PARAGRAPH_\nHadsund Fjernvarme ligger i industrikvarteret i det nordlige Hadsund. Anl\xc3\xa6gget best\xc3\xa5r af Hornbech Centralen p\xc3\xa5 Hornbechsvej midt i Hadsund og forsyner ca. 1.300 installationer. Hedepark Centralen ligger p\xc3\xa5 Gyvelvej i Hadsund og forsyner ca. 180 installationer. Transbjergholt Centralen ligger p\xc3\xa5 Gl. Visborgvej i Hadsund og forsyner ca. 320 installationer. Flisanl\xc3\xa6gget er den st\xc3\xb8rste central og kan d\xc3\xa6kke hele Hadsunds varmebehov uden brug af olie. Siden 2012 har Visborg f\xc3\xa5et fjernvarme i form af Transbjerholt Centralen. _NEWLINE_Fra 2014 f\xc3\xa5r 120 husstande p\xc3\xa5 Hadsund Syd for f\xc3\xb8rste gang fjernvarme fra Hadsund Bys Fjernvarme. Projektet er budgetteret hvorfra 3,5  millioner skal bruges til et fjernvarmer\xc3\xb8r under fjorden.\n_START_SECTION_\nHadsund Havn\n_START_PARAGRAPH_\nHadsund Trafikhavn, der ejes af kommunen, er beliggende vest for Hadsundbroen og best\xc3\xa5r af en fragthavn og en trafikhavn. Trafikhavnen er for st\xc3\xb8rre skibe og kan anvendes ved udskibning af eksempelvis tr\xc3\xa6 og korn. Havnen blev anlagt i 1860 med en speciel skibsbro til K\xc3\xb8benhavndamperen Ydun. P\xc3\xa5 havnen ligger kontorf\xc3\xa6llesskabet "Ved Havnen" i de bygninger, der tidligere husede Trip Traps hovedkontor. I havnens \xc3\xb8stlige del ligger den italienske restaurant Davinci, der er beliggende i byens tidligere biblioteks bygninger. _NEWLINE_Hadsund Fiskerihavn ligger \xc3\xb8st for Hadsundbroen. Hadsund har ogs\xc3\xa5 to lystb\xc3\xa5dehavne.\n_START_SECTION_\nUddannelse\n_START_PARAGRAPH_\nMariagerfjord Kommune driver en folkeskole i Hadsund med klasser fra 0. til og med 9. klasse. Skolen har over 700 elever. Der er mulighed for g\xc3\xa5 i 10. klasse p\xc3\xa5 Mariagerfjord 10. Klassecenter i Hadsund, der underviser i fagene dansk, matematik, engelsk, samfundsfag, fysik og kemi _NEWLINE_VUC Himmerland tilbyder undervisning, der kan lede videre til OBU, FVU, AVU og HF. Afdelingen har selvst\xc3\xa6ndig administration._NEWLINE_I Hadsund findes ogs\xc3\xa5 Tech College Mariagerfjord, som er en skole, der siden 1983 har tilbudt erhvervsuddannelser (EUD). Skolen underviser i Bilteknologi, flyteknologi og andre transportmidler. Skolen tilbyder ogs\xc3\xa5 undervisning i bygge- og anl\xc3\xa6gsbranchen._NEWLINE_Hadsund Produktionsskole startede i 1992. Den er en selvejende institution med ca. 100 elever. Skolen h\xc3\xb8rer under Undervisningsministeriet. Skolen underviser i dansk, regning og matematik._NEWLINE_Hadsund Erhvervsklasse underviser i dansk og matematik. Skolen startede i 1990\'erne og har ca. 10 elever.\n_START_SECTION_\nErhverv\n_START_PARAGRAPH_\nP\xc3\xa5 mor\xc3\xa6neplateauet i byens nordlige del findes byens nordlige og st\xc3\xb8rste industrikvarter "Industri Nord" som har flere mellemstore teknologivirksomheder, hvoraf den st\xc3\xb8rste er Nilfisk-ALTO som bl.a. fremstiller reng\xc3\xb8ringsudstyr. Syd\xc3\xb8st for den har Beaut\xc3\xa9 Pacifiques egen medicinske hudklinik. Nord for Industri Nord ligger \xc3\xa6g- og \xc3\xa6ggeprodukt-virksomheden DAVA Foods._NEWLINE_\xc3\x98st for byen ligger industrikvarteret "Industri \xc3\x98st" med flere virksomheder, der omfatter XL-Byg, JYSK og Jem & fix._NEWLINE_Havem\xc3\xb8belproducenten Trip Trap blev i 1973 grundlagt af erhvervsmand Ib M\xc3\xb8ller i Hadsund, men flyttede til Aalborg i 2012. Elbilproducenten Whisper Electronic Car A/S (det senere Hope Motor A/S), der gjorde det f\xc3\xb8rste danske fors\xc3\xb8g p\xc3\xa5 fremstilling af en elbil, l\xc3\xa5 i Hadsund. Virksomheden flyttede til Norge sidst i 1980\'erne.\n_START_SECTION_\nTurisme\n_START_PARAGRAPH_\nI byen findes b\xc3\xa5de et vandrehjem, og en lille campingplads._NEWLINE_10 kilometer nord\xc3\xb8st for Hadsund ligger \xc3\x98ster Hurup, der tilbyder attraktive badestrande, sommerhusomr\xc3\xa5der og campingpladser.\n_START_SECTION_\nKultur\n_START_PARAGRAPH_\nHadsund har et omfattende kulturliv med museum, biograf, sportsklubber og \xc3\xa5rligt tilbagevendende kulturbegivenheder._NEWLINE_I forbindelse med Mariagerfjord Festuge er der adskillige kulturbegivenheder i byen, heriblandt koncerter p\xc3\xa5 Torvet.\n_START_SECTION_\nAttraktioner\n_START_PARAGRAPH_\nI byen ligger der to museer Hadsund Egnssamling og Nordjyllands M\xc3\xb8llehistorisk Samling. F\xc3\xb8rstn\xc3\xa6vnte er et kulturhistorisk egnsmuseum, der blev grundlagt i 1962 og som i dag er indrettet i Rosendalsg\xc3\xa5rden midt i byen. M\xc3\xb8llehistorisk Samling, der besk\xc3\xa6ftiger sig med vind- og vandm\xc3\xb8ller. Begge museer er en del af Nordjyllands Historiske Museum._NEWLINE_Hadsund Dyrehave er en lille zoologisk have, der blev grundlagt i 1983. Den rummer i dag forskellige hjorte og geder. Hadsund KulturCenter har biografen Hadsund Bio 1+2, koncertsal og caf\xc3\xa9. Den rummer ogs\xc3\xa5 Hadsund Bibliotek, siden kommunesammenl\xc3\xa6gningen i 2007 har v\xc3\xa6ret en del Mariagerfjord Kommunes Biblioteker; det f\xc3\xb8rste bibliotek \xc3\xa5bnede i 1911._NEWLINE_Hadsund Kirke fra 1898, og blev tegnet af arkitekten Claudius August Wiinholt._NEWLINE_Et par kilometer \xc3\xb8st for Hadsund ligger Havn\xc3\xb8 M\xc3\xb8lle, som er Nordjyllands \xc3\xa6ldste vindm\xc3\xb8lle, bygget i 1842. M\xc3\xb8llen er fredet, og blev gennemrestaureret i 1990\'erne.\n_START_SECTION_\nKvindel\xc3\xb8b\n_START_PARAGRAPH_\nBeaute Pacifique Kvindel\xc3\xb8b er et \xc3\xa5rligt motionsl\xc3\xb8b p\xc3\xa5 5.1 km, der foreg\xc3\xa5r i det sydlige Hadsund. L\xc3\xb8bet blev afholdt for f\xc3\xb8rste gang i 2010. L\xc3\xb8bet gik i 2010-2014 med start p\xc3\xa5 Hadsund Havn, og m\xc3\xa5let var samme sted. Det er det st\xc3\xb8rste motionsl\xc3\xb8b p\xc3\xa5 egnen. i 2013 deltog 1.158 l\xc3\xb8bere._NEWLINE_L\xc3\xb8bet foreg\xc3\xa5r i Hadsund og Hadsund Syd. L\xc3\xb8bet arrangeres i et samarbejde mellem Beaut\xc3\xa9 Pacifique, Ristorante Davinci og Orienteringsklubben Mariager Fjord OK.\n_START_SECTION_\nHadsundl\xc3\xb8bet\n_START_PARAGRAPH_\nHadsundl\xc3\xb8bet er et motionsl\xc3\xb8b, der afholdes den f\xc3\xb8rste torsdag i september hvert \xc3\xa5r i Hadsund med start p\xc3\xa5 Torvet. L\xc3\xb8bet blev f\xc3\xb8rste gang afholdt i 1991 og kunne s\xc3\xa5ledes fejre 20 \xc3\xa5rs jubil\xc3\xa6um i 2011. Der er tre forskellige ruter, der alle starter p\xc3\xa5 Torvet (henholdsvis 2,8\xc2\xa0km, 5,8\xc2\xa0km og 9,8\xc2\xa0km). L\xc3\xb8bet havde i 2012 879 deltagere, hvilket var det l\xc3\xb8bets st\xc3\xb8rste antal deltagere nogensinde.'